ΚΑΝΟΝΙΣΜΟΣ (ΕΟΚ) αριθ. 2828/93 ΤΗΣ ΕΠΙΤΡΟΠΗΣ της 15ης Οκτωβρίου 1993 για τη θέσπιση των κοινών λεπτομερειών ελέγχου της χρησιμοποίησης ή/και του προορισμού των εισαγόμενων προϊόντων των κωδικών ΣΟ 1515 90 59 και 1515 90 99

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 136/66/ΕΟΚ του Συμβουλίου της 22ας Σεπτεμβρίου 1966 για τη θέσπιση της κοινής οργάνωσης της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2046/92 (2), και ιδίως το άρθρο 16 παράγραφος 6,

Εκτιμώντας:

ότι το παράρτημα του κανονισμού αριθ. 136/66/ΕΟΚ προβλέπει τις ονομασίες και τους ορισμούς των ελαιολάδων και των πυρηνελαίων που τίθενται σε εμπορία στο εσωτερικό κάθε κράτους μέλους καθώς και στις ενδοκοινοτικές συναλλαγές και στις συναλλαγές με τις τρίτες χώρες-

ότι ο κανονισμός (ΕΟΚ) αριθ. 2568/91 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 620/93 (4), καθόρισε τα χαρακτηριστικά των ελαιολάδων και των πυρηνελαίων καθώς και τις μεθόδους προσδιορισμού-

ότι ο κανονισμός (ΕΟΚ) αριθ. 2658/87 του Συμβουλίου (5) του οποίου τα παραρτήματα Ι και ΙΙ έχουν τροποποιηθεί από τον κανονισμό (ΕΟΚ) αριθ. 2525/92 της Επιτροπής (6), προβλέπει ότι τα ελαιόλαδα που κατατάσσονται στους κωδικούς ΣΟ 1515 90 59 και 1515 90 99 υπάγονται σε δασμό κατά την εισαγωγή που ισούται με το 15 % της τελωνειακής αξίας-

ότι τα φυσικοχημικά χαρακτηριστικά των ελαίων που υπάγονται στην ανωτέρω δασμολογική κλάση αποκλείουν τη θέση σε εμπορία αυτών των ελαίων ως εμπορεύσιμων ελαιολάδων- ότι, εντούτοις, μπορεί να γίνει τροποποίηση αυτών των χαρακτηριστικών δι' απλής μείξεως με άλλα έλαια- ότι, ως εκ τούτου, για να εξασφαλιστεί η ορθή εφαρμογή του καθεστώτος των εισφορών κατά την εισαγωγή ελαιολάδου, πρέπει να επιβληθούν μέτρα για να εξασφαλιστεί ότι τα έλαια που κατατάσσονται στους κωδικούς ΣΟ 15105 90 59 και 1515 90 99 δεν μπορούν να χρησιμοποιηθούν για σκοπούς άλλους από αυτούς για τους οποίους προορίζονται-

ότι ο κανονισμός (ΕΟΚ) αριθ. 3566/92 της Επιτροπής (7) σχετικά με τα έγγραφα που πρέπει να χρησιμοποιούνται για την εφαρμογή των κοινοτικών μέτρων που συνεπάγονται τον έλεγχο της χρησιμοποίησης ή/και του προορισμού των εισαγομένων εμπορευμάτων, προβλέπει τα τελωνειακά έγγραφα που είναι αναγκαία για να επιτηρείται η κυκλοφορία των ελαίων που εισάγονται στο εσωτερικό της Κοινότητας και για να αποφεύγεται η χρησιμοποίησή τους για σκοπούς που δεν προβλέπονται από τη γεωργική ρύθμιση που εφαρμόζεται στον εν λόγω τομέα- ότι η εφαρμογή του στην περίπτωση εισαγωγής ελαίων των κωδικών ΣΟ 1515 90 59 και 1515 90 99 μπορεί να εξουδετερώσει τον κίνδυνο που υπάρχει σήμερα, μέχρις ότου τροποποιηθούν οι ειδικοί κανόνες για την εφαρμογή του κοινού δασμολογίου-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η θέση σε ελεύθερη κυκλοφορία των ελαίων των κωδικών ΣΟ 1515 90 59 και 1515 90 99 υπόκειται στην έκδοση ενός αντιτύπου ελέγχου Τ5 σύμφωνα με τις λεπτομέρειες που προβλέπονται από τον κανονισμό (ΕΟΚ) αριθ. 3566/92.

Το τελωνείο στο οποίο τηρούνται οι τελωνειακές διατυπώσεις για τη θέση σε ελεύθερη κυκλοφορία εκδίδει το αντίτυπο ελέγχου Τ5 μετά από τη σύσταση μιας εγγύησης που αντιστοιχεί στη διαφορά μεταξύ του ποσού των καταβαλλομένων δασμών και του ποσού της ελάχιστης εισφοράς που ισχύει κατά την ημέρα της έγκρισης της δήλωσης εισαγωγής για το ελαιόλαδο του κωδικού ΣΟ 1509 10 10 προσαυξημένου κατά το ποσό της εγγύησης που αναφέρεται στο άρθρο 17 του κανονισμού (ΕΟΚ) αριθ. 2677/85 της Επιτροπής (8), το οποίο ισχύει κατά την ίδια ημερομηνία γι' αυτό το προϊόν.

Άρθρο 2

Τα κράτη μέλη λαμβάνουν όλα τα αναγκαία μέτρα για να εξασφαλιστεί ότι:

- πραγματοποιήθηκε ο έλεγχος όσον αφορά τον προορισμό ή/και τη χρησιμοποίηση,

- οι λιπαρές ουσίες που τίθενται σε ελεύθερη κυκλοφορία δεν είναι αποθηκευμένες μαζί με άλλα προϊόντα.

Άρθρο 3

Τα προϊόντα που τίθενται σε ελεύθερη κυκλοφορία θεωρούνται ότι πληρούν τις σχετικές με τη χρησιμοποίηση ή/και τον προορισμό προδιαγραφές όταν, εκτός των περιπτώσεων βίας, εντός προθεσμίας δώδεκα μηνών:

- συσκευάστηκαν, ως έχουν ή μετά από μεταποίηση, σε συσκευασίες περιεχομένου μικρότερου ή ίσου προς πέντε λίτρα ως έλαια εκτός των ελαιολάδων ή

- χρησιμοποιήθηκαν ή μεταποιήθηκαν σε προϊόντα άλλα εκτός των ελαιολάδων.

Ο οργανισμός παρεμβάσεων αναλαμβάνει να εξακριβώσει τη χρησιμοποίηση ή/και τον προορισμό των εν λόγω προϊόντων, εκτός εάν οι αρμόδιες αρχές των κρατών μελών ορίσουν έναν άλλο οργανισμό ελέγχου.

Η εγγύηση που αναφέρεται στο άρθρο 1 αποδεσμεύεται μετά από την προσκόμιση του αντιτύπου ελέγχου Τ5 δεόντως πιστοποιημένου από τους οργανισμούς οι οποίοι έλεγξαν τις πράξεις για τις οποίες εκδόθηκε το Τ5.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Οι διατάξεις του παρόντος κανονισμού εφαρμόζονται επίσης στα προϊόντα τα οποία, κατά την ημέρα της θέσεως σε ισχύ του παρόντος κανονισμού, ετέθησαν σε ελεύθερη κυκλοφορία αλλά ήταν ακόμη αποθηκευμένα σε τελωνειακές αποθήκες.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Οκτωβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 215 της 30. 7. 1992, σ. 1.

(3) ΕΕ αριθ. L 248 της 5. 9. 1991, σ. 1.

(4) ΕΕ αριθ. L 66 της 18. 3. 1993, σ. 29.

(5) ΕΕ αριθ. L 256 της 7. 9. 1987, σ. 1.

(6) ΕΕ αριθ. L 267 της 14. 9. 1992, σ. 1.

(7) ΕΕ αριθ. L 362 της 11. 12. 1992, σ. 11.

(8) ΕΕ αριθ. L 254 της 25. 9. 1985, σ. 5.